Preti Santu

Preti Santu hè una puisia di Monsignori di la Fuata (1817-1899). Hè stata publicata in A Muvra in 1928.

Preti Santu               
Preti Santu, 'ssu ghjornu, ùn vulia pridicà, mai i so paruchjani u pricuronu assai, dicendu li frà altru:


« Or pridicheti!
Ci hè ghjenti chì v’ascolta,
Ùn ci hè travagli
Nè ci hè da fà racolta.
Ma preti Santu capizava:
« Oh! cantemu ci la messa
È attimpemu à un’altra volta
Chì s’è mettu mani in pasta
A ghjurnata nun mi basta! »

Un ci volsi tantu, parò, à metta lu in cicca chì era da un pezzu ch’eddu l’avia cotta à i piccatori di tutti i mammi. È cusì ci passonu chjughi è maiò, zatti e pescicani.

Si nimu vendi
Si circa un bacineddu,
Ma s’eddu cumpra
Vurria un capiteddu.
Ùn si faci più nigoziu
Senza volpi sotti teddu
Par furtuna ùn ci hè più tonti
È sà ognunu li so conti.

...

Ci hè ghjuvanotti
Ch’ùn maincani di taglia,
Ma grazia à Diu
Si posa è un si travaglia:                                                  
Bedda pampana è  micca uva,                                                  
Granu pocu è mori di paglia.                                                 
Ancu u pioppu cresci                                                         
Ma lu fruttu po duv’hè ?                                                    

...

Cusì oziosi                                                
Ci n’hè per ogni locu,                                      
D’istati à l’ombra,                                        
D’invernu sò à lu focu;                                    
Si passeghja pa li piazzi                                                 
È si parla ch'è di ghjocu,                                                     
Ma finitu lu bucconu                                       
U so ventri hè à lampionu.                                  

...

U muradori?                                                
Ùn ci hè pighjò canaglia.                                    
Par fà più prestu                                         
Dò i quatri ed eddu i taglia,                                                     
Buffa terra è mazzacani »!                                  
Cusì avanza la muraglia.                                   
O  maè, ma quista po...                                   
Tinarà quant’edda pò!                                                        

—  Ma fighjuleti
Mi pari ch’edda trenni,
À una vintata
Chì sà po ch’edd’ùn zenni!                                                     
— Caru meiu, seti un bricconu,
Tinarà.li vostri antenni!
Ancu a coda à l’animali
Trenna sempri, ùn casca mai.

...

U vinaghjolu
Sà nimu comu eddu hè?
Chì compra à quattru
Eppo rivendi à trè!
Eddu hè turcu ma u so vinu
Hè cristianu più ch'è mè.                                                        
Lu miraculu di Cana
Lu fà spessu la funtana!                                                  

...

Di l’avvucati                                              
Qual' tocca sta cantina ?                                    
Sani la leghji                                               
È trovani l’uncina;                                        
Poni fà mi un bon prucessu:                                                  
Hè pagata la ghjaddina!                                      
E mi buscu a currizzioni,                                  
Li ghjastemi è li canzoni!                                                   

Pur' l'aghju ditta
E ùn vardu in faccia à nimu,                                                    
Resca chì resca                                            
Li lodu tutti è stimu,                                                     
Ma ci voli a so passata                                                    
Tantu à l’ultimu ch'è à u primu.                                                 
È parchì po l’avvucati ?                                                          
Forsi ùn facini piccati?                                                          

La sa u clienti                                            
Ch’ùn porta lu rigalu                                      
Si l’avvucatu hè bonu                                       
O s’eddu hè malu,                                       
È quandu eddu lu li porta                                                      
Ci voli ancu di prigà lu,                                                  
Faci finta di un vulè lu,                                                   
Hà la lingua di lu meli.                                                   

S'tù pichji à l’usciu
Di pedi è non di mani                                                       
Sta pur' sicuru                                              
Chì subitu aprarani;                                        
Si li mani po sò bioti                                                      
Sarà grazia ancu d’entrani                                                  
È s’tù entri sarà prova
Si tu piazzi una parola.                                               

Sponi la causa                                            
Ed eddu nun t’ascolta.                                    
Ripeti ancora:  
« Andeti! Un’altra volta,                                                    
Aval’ sò troppu occupatu.                                  
Dopu fattu la racolta                                     
Turnareti è vidaremu                                      
Chì vantaghju no avaremu. »                                                

Parti u clienti,                                          
Ma hè peghju ch’ùn capì.                                                     
Vultò à l’aostu.                                          
« Com’hè, sè sempri quì                                     
Ma chì asseccu ch'è tù sè!                                                    
Forsi ha ghjuntu po qualchì... »                                              
Eppo cerca li so braccia
Com'è dì: « Qualchì fugaccia.»                                                

Li da dui scuda,
Allora cambia tonu                                               
— Ùn hè par quista,
Ma seti troppu bonu.
È u clienti bassu, bassu
« Oh ti ghjunghi 'llu fuonu!
Aval' dici: ùn hè par quista!
Cusì perdi tù la vista! »                                                         

La causa hè mala?                                          
N’importa! Venga quì.                                                      
S’edda era bona                                            
Ùn ci era po da chì.                                      
Parchì studia l’avvucatu                                  
Ch'è par causi cusì?                                       
Hè pa u falsu è non pa u veru,                                                
Dicia bè preti Sampieru.                                  

O bona o mala
La causa ùn pò scappà.                                    
Ùn si cerca altru                                          
Ch'è ghjaddi da spiumà,                                    
È più grassu hè lu clienti                                                   
Più la causa durarà.!                                    
Comu sò tutti uguali                                      
L’avvucati po d’avali!                                   

Quiddu di Aiacciu
È quiddu di Bastia
Ti ghjoca à u stacciu,                                     
Hà l’ugna di l’arpia!                                     
Quil' di Corti è quil' di Calvi:
Paga forti è dà 'llu à bia.                                                      
L’avvucatu di Sartè?                                      
Libera nos, Domine!                                       

Da veda dinò
 Paulu Matteiu di la Fuata

Categoria:Puesia in lingua corsa